แก้ไขน้ำเสียคลองเปรมประชากร ติดถังบำบัดเพิ่มโรงบำบัดน้ำเสีย
รายงานข่าวจากศาลาว่าการ กทม. แจ้งว่า เมื่อวันที่ 20 ก.ค.63 นางศิลปสวย ระวีแสงสูรย์ ปลัด กทม. เป็นประธานการประชุมการแก้ไขปัญหาคุณภาพน้ำในคลองเปรมประชากร โดยที่ประชุมได้นำเสนอแนวทางการแก้ไขปัญหาน้ำเสียในคลองเปรมประชากร แบ่งออกเป็น 3 มาตรการ ประกอบด้วย มาตรการเร่งด่วน ได้แก่ 1.กิจกรรมจิตอาสา ระหว่างวันที่ 20-24 ก.ค.63 โดยช้อนตักขยะในคลองเปรมประชากร ปรับปรุงท่าพักขยะให้เป็นระเบียบเรียบร้อย ปรับปรุงภูมิทัศน์พื้นที่ริมตลิ่ง ขอความร่วมมือไม่ทิ้งขยะลงในคูคลอง ขุดลอกตะกอนท้องคลองและคลองสาขา มาตรการระยะกลาง ได้แก่ ติดตั้งถังบำบัดน้ำเสียที่แหล่งกำเนิด ระยะที่ 1 คลองบ้านใหม่ถึงหมู่บ้านแกรนด์คาแนล ก่อสร้างท่อรวบรวมน้ำเสียเข้าสู่โรงควบคุมคุณภาพน้ำของกรุงเทพมหานคร ระยะที่ 2-3 หมู่บ้านแกรนด์คาแนลถึงถนนแจ้งวัฒนะโดยก่อสร้างท่อรวบรวมน้ำเสียเข้าสู่โรงควบคุมคุณภาพน้ำทุ่งสองห้อง และก่อสร้างสถานีสูบน้ำเสีย จำนวน 12 บ่อ ระยะที่ 4 ถนนแจ้งวัฒนะถึงถนนเทศบาลสงเคราะห์ โดยก่อสร้างท่อรวบรวมน้ำเสียเข้าสู่ศูนย์การศึกษาและอนุรักษ์สิ่งแวดล้อมบางซื่อ และก่อสร้างสถานีสูบน้ำเสีย จำนวน 10 บ่อ และเพิ่มประสิทธิภาพโรงควบคุมคุณภาพน้ำทุ่งสองห้อง เพิ่มขีดความสามารถในการบำบัดน้ำเสีย จากเดิม 1100 ลบ.ม./วัน เป็น 3100 ลบ.ม./วัน ส่วนมาตรการระยะยาว ได้แก่ โครงการโรงบำบัดน้ำเสียดอนเมือง และโครงการโรงบำบัดน้ำเสียบางเขน.
ที่ประชุมได้นำเสนอแนวทางการแก้ไขปัญหาน้ำเสียในคลองเปรมประชากร แบ่งออกเป็น 3 มาตรการ ประกอบด้วย มาตรการเร่งด่วน มาตรการระยะกลาง มาตรการระยะยาว
น้ำเน่าเสีย,ปัญหาน้ำเน่าเสีย,แก้ไขคุณภาพน้ำ,ปลัด กทม.,คลองเปรมประชากร,ปัญหาคุณภาพน้ำ,ข่าววันนี้